ཁྱེད་ཚོ་ཕྲུ་གུ་རྣམས་ལ་མཉམ་དུ་མཐུན་པོ་བྱས་ཏེ་རྩེད་མོ་རྩེ་རོགས་ཤིག་བྱུང་ན།རྩེ་རོགས་དེ་ཕྱུག་པོ་ཡིན་མིན་དང་།དབུལ་པོ་ཡིན་མིན།ཆོས་ལ་དད་པ་ཡོད་མེད།ཆོས་ལུགས་གང་ཡིན།རིགས་ཅི་ཡིན་སོགས་ཤེས་ཀྱི་མེད་ཀྱང་།ཕྲུ་གུ་ཕན་ཚུན་གྲོགས་པོ་བྱས་ཏེ་རྩེད་མོ་རྩེ་རོགས་བྱེད་པ་དེ་གས་ཕན་ཚུན་འཆམ་མཐུན་ངང་འཚོ་བཞིན་ཡོད་པ་མ་གཏོགས།རྩེ་རོགས་དེ་གྲལ་རིམ་གང་ཡིན་དང༌།ཆོས་ཡོད་མེད་སོགས་ལ་མི་ལྟ་བ་ཡིན།འཚར་ལོངས་བྱུང་བའི་རྗེས་སུ་གཞི་ནས་ཁོ་འབྱོར་ལྡན་གྱི་ཕྲུ་གུ་རེད།ཁོ་དབུལ་པོའི་ཕྲུ་གུ་རེད་ཅེས་བརྗོད་དེ།འབྱོར་ལྡན་གྱི་ཕྲུ་གུ་དེར་སྤྱོད་ལམ་སོགས་ཡག་པོ་མེད་ཀྱང་སྤྲེལ་ལད་འཁྲབ་པ་དང་གྲོགས་པོ་སྒྲིག་པ་སོགས་བྱེད་ཀྱི་ཡོད་ཅིང་།དབུལ་པོའི་ཕྲུ་གུ་དེར་སྤྱོད་པ་སོགས་ཡག་པོ་ཡོད་ནའང་ཁོས་ང་ལ་ཕན་མི་ཐོགས་ཞེས་འདོར་གྱི་ཡོད།དེ་ལྟར་ཕུགས་རྒྱང་རིང་པོའི་བསམ་བློ་མི་གཏོང་བར་འཕྲལ་སེལ་ཁེ་གྱོང་གི་བསམ་བློ་བཏང་ནས་འགྲོ་བཞིན་ཡོད།དེས་ན་བྱམས་བརྩེ་ཞེས་པ་དེ་གཞན་ནས་ཚུར་བསླབ་དགོས་པ་ཞིག་མིན་པར་རང་རང་སོ་སོར་ལྷན་སྐྱེས་སུ་ཡོད་པ་ཞིག་ཡར་རྒྱས་སུ་གཏོང་རྒྱུ་དེ་རེད།ཅི་ཞིག་གལ་ཆེན་པོ་ཡིན་ཞེ་ན།ལྷན་སྐྱེས་སུ་ཡོད་པའི་བྱམས་བརྩེའི་ཡོན་ཏན་དེ་ཉིད་སྤྱི་ཚོགས་དང་ཁྱིམ་ཚང་།སྒེར་སོ་སོའི་འཕྲོད་བསྟེན།གཞན་དག་ཕར་ཟད་གཉིད་སྐྱིད་པ་དང་།ལྟོ་ཆས་ཞིམ་པ།གྲོགས་པོ་མང་བ་སོགས་སྤྱི་སྒེར་གྱི་རིམ་པ་གང་གི་ནང་ལའང་ཕན་པ་ཞིག་ཡོང་གི་ཡོད།འདི་དག་ཀུན་བྱམས་བརྩེར་བརྟེན་ནས་ཡོང་གི་ཡོད།